Hvem dælen vil betale 50 procent i rente på et lån? Det vil flere og flere. Markedet for kviklån boomer.

Først et par tal: Det finansieringsselskab, der står bag kviklånene Vivus og Zaplo, øgede sine udlån fra tre millioner i 2012 til 262 millioner i 2016. Det er helt pænt, ikke? Andre udbydere af kviklån har også skyhøje vækstrater. Derfor har SF for nylig trukket en af Christiansborg ældre heste af stalden: Kravet om et renteloft på de kvikke lån. En øverste grænse for hvad folk må betale for penge, vil nogle sige.

For rationelt er det ikke at betale 50 procent i rente på et lån til en ny sofa. Det kan de fleste enes om. Fra et økonomisk perspektiv burde de hundedyre lån have det svært i disse år - midt i en højkonjunktur med pæne lønstigninger, store friværdier og en ultralav rente. Men det er lige omvendt. Kviklånene går som varmt brød i disse år. De buldrer frem...